
[bookmark: _Hlk183792768]Mavzu: To‘garak mashg‘ulotlarida kasbga yo‘naltirish  
Reja:
1. Kasb tanlashda shaxsning qiziqishi, mayli va qobiliyatlari ahamiyati 
2. Kasblarning tiplari. Kasblarning turkumlari. 
3. Kasblarning bo‘limlari. Kasblarning guruhlari. 
4. Zamonaviy ta’limda o‘quvchilarni texnologiya, muhandislik, fan va ishlab chiqarish sohalaridagi kasblar bilan tanishtirish. O‘quvchilarga ishlab chiqarish jarayonlari va fan asoslari bilan yaqindan tanishtirish. 

O‘quvchilarni texnologiya, muhandislik fanlari va ishlab chiqarish bilan bog‘liq turli kasblar bilan tanishtirish — bu o‘quvchilarga zamonaviy texnika, texnologiya va ishlab chiqarish sohalaridagi kasblar haqida bilim berish, ularning mazmuni, vazifalari va ahamiyatini tushuntirish orqali kasb tanlashga yo‘naltirish jarayoni hisoblanadi.
Bu jarayonning asosiy maqsadi:
· o‘quvchilarda texnika va texnologiya sohalariga qiziqish uyg‘otish;
· muhandislik va ishlab chiqarish kasblari haqida tasavvur hosil qilish;
· o‘quvchilarning qobiliyati va qiziqishiga mos kasb tanlashiga yordam berish;
· amaliy bilim va ko‘nikmalarni shakllantirish.
O‘quvchilarni kasblar bilan tanishtirishning asosiy yo‘llari:
1. Texnologiya darslari orqali ishlab chiqarish va texnika bilan bog‘liq kasblarni o‘rganish.
2. Korxona va ishlab chiqarish joylariga ekskursiyalar uyushtirish.
3. Mutaxassislar bilan uchrashuvlar tashkil qilish.
4. Interfaol metodlar (aqliy hujum, keys-stadi, klaster va boshqalar)dan foydalanish.
5. Amaliy mashg‘ulotlar va to‘garaklar orqali kasbiy ko‘nikmalarni rivojlantirish.
Misol uchun o‘quvchilar tanishadigan kasblar:
· muhandis
· texnolog
· mexanik
· konstruktor
· elektr ustasi
· dasturchi
· robototexnika mutaxassisi
Kasb tanlashda shaxsning qiziqishi, mayli va qobiliyatlari muhim ahamiyat kasb etadi.
Qiziqish deganda odamning u yoki bu predmetga qaratilgan aktiv bilish faoliyati tushuniladi. Kasb tanlashga nisbatan olganda qiziqishlar bu odamning muayyan mehnat sohasiga ijobiy munosabati, uning bilishga va faoliyat ko‘rsatishga bo‘lgan intilishidir.
Qiziqishlar o`zining mazmuni, ko‘lami, uzoq davom etishi va teranligiga qarab bir-biridan farq qiladi. Qiziqishlarning mazmuni va ko‘lami shaxsning bilim darajasini hamda har narsaga qiziquvchanligini aks ettiradi. Qiziqishlarning teranligi va uzoq vaqt davom etishi ularning barqarorligini ko‘rsatadi.
Qiziqishlar o‘z taraqqiyoti mobaynida bir nechta bosqichdan o‘tadi. Dastlab ular vaqtincha, epizodik xarakterda bo‘ladi hamda muayyan bir predmetga nisbatan ijobiy munosabatda namoyon bo`ladi. Bunday qiziqishlar rivojlantirib borilmasa, ular tez orada susayib ketadi yoki mutlaqo so‘nadi. U yoki bu predmetning chuqur va muntazam ravishda o‘rganib borilishiga, mehnat faoliyatining qiziqqan sohasiga sinchkovlik bilan kirishib ketilishiga qarab qiziqishlar mustahkamlanib, kuchayib borishi va asta-sekin barqaror qiziqishga aylanib qolishi mumkin (1-shakl). Bunday qiziqishlar ko‘pincha o‘sib, ulg‘aya borib, maylga aylanadi. 
Mayl – kishining muayan faoliyat bilan shug‘ullanishga bo‘lgan intilishiga hamda mazkur faoliyat turiga muvofiq keladigan mahorat va malakalarni takomillashtirib, doimiy ravishda o‘z bilimini oshirib borish uchun intilishi. 

Qiziqishlarning rivojlanish bosqichlari

Qobiliyatlar qiziqish va mayllar bilan mahkam bog‘liq bo‘ladi hamda shaxsning kasbga layoqatini ko‘rsatuvchi belgilarning ajralmas qismi hisoblanadi.
Xo‘sh, qobiliyatning o‘zi nima? Shaxsning biror faoliyat sohasida muvaffaqiyat qozonishiga yordam beradigan har qanday individual psixologik xususiyatni qobiliyat deb hisoblash mumkin. Qobiliyatni faqat bilim va malakalardan iborat deb hisoblab bo‘lmaydi. Masalan, agar odam hidlarning bir-biridan farqini yaxshi bilsa va ularni esda saqlab qola olsa, u holda bunday fazilat kimyogar uchun, oshpaz va boshqa shunga o‘xshash kasbdagi kishilar uchun juda zarur bo‘lgan qobiliyat hisoblanadi. Basharti, kishining xotirasida juda ko‘p raqamlar, harflar, so‘zlar yoki tashqi alomatlar yaxshi (mustahkam) saqlanib qoladigan bo‘lsa, u kishi mana shu o‘z xotirasidagi ma’lumotlarni kerak paytda ishlata olsa, u holda bu ham juda zarur fazilat, matematika, dasturchiga, konstruktorga va boshqa shunga o‘xshash kasbdagi kishilar uchun zarur bo‘lgan qobiliyat hisoblanadi.
Hamma uchun zarur bo‘lgan umumiy qobiliyatlar (masalan, ijodkorlikka bo‘lgan qobiliyat) yoki juda ko‘p kasblar va faoliyat turlari uchun zarur bo‘lgan qobiliyatlar (tashkilotchilik qobiliyatlari) ayrim kasblar yoki nisbatan tor doiradagi kasblar uchun muhim hisoblangan maxsus qobiliyatlar bo`ladi. Har qanday kasbda ham umumiy va maxsus qobiliyatlar birga qo`shilib kelgan taqdirdagina ishning muvaffaqiyati ta’minlanishi mumkin.
Maxsus qobiliyatlarning kasb tanlashga ta‘siri. 
Texnik qobiliyat – texnikani egallashga va texnika fanlarini o‘zlashtirishga bo‘lgan qobiliyat. 
Matematik qobiliyat – matematikaga bo‘lgan qiziqish, mantiqiy fikrlash, analiz qilish, matematik bilimlarni muvaffaqiyatli egallash va shu kabilar.
Pedogogik qobiliyat – pedagogik faoliyatga qiziqish, bolalarni sevish, bolalar jamoasini uyushtira bilish mahorati, nutqning ravon va ishontira oladigan bo‘lishi, talabchanlik, xushmuomalalik, adolatlilik, xolis niyatli bo‘lish va shu kabilar.
Tashkilotchilik qobiliyati – qandaydir bir ishni qila olish va odamlarni uyushtira olish mahorati. 
Adabiy-lingvistik qobiliyat – adabiy faoliyatga, tillarni o‘rganib olishga bo‘lgan qobiliyat. 
San`atga bo‘lgan qobiliyat – ijodiy tasavvurga ega bo‘lish, obrazli fikrlash qobiliyati. Rassom uchun ko‘rib tasavvur qilishning yorqinligi, rang va shaklni his qilish, aktyor uchun – diksiya (talaffuz), mimika (imo-ishora), boshqalar qiyofasiga kira olish qobiliyati, nutqning ifodali bo`lishi, tabiatdagi va tevarak-atrofdagi hayotda go‘zal narsalarni ko‘ra bilish.
Xo‘sh, agar kishida tanlangan kasb uchun zarur qobiliyatlarning hammasi bo‘lmasachi? Bunday holda ikki yo‘l bo‘lishi mumkin: yo tanlangan kasbni o‘zgartirish yoxud yetishmayotgan yoki kam namoyon bo‘lgan qobiliyatlar o‘rnini qoplash yo‘llarini qidirib ko‘rish kerak bo‘ladi. Qobiliyatning bo‘sh rivojlangan o‘rnini qoplash – bu odatdagi va zarur hodisa bo`lib, agar kishi o‘z ishi sohasida chindan ham yuksak mahoratni egallashi kerak bo‘lsa, qo‘shimcha mashg‘ulotlar uning hayotida katta o‘rinni egallashi kerak.
Maktabda olib boriladigan aktiv o‘quv faoliyati sizning har biringizga o‘z aqliy qobiliyatingizni va eng avvalo tafakkur tiniqligini, mantiqan to‘g‘ri fikrlashni, tafakkurning mustaqil va original bo‘lishini, topqirlikni, chuqur mulohaza qilishni, aqliy teranlik va o‘ziga tanqidiy munosabatda bo‘lishni rivojlantirish imkonini beradi.
Irodaviy sifatlarni, ya’ni: dadillik, qat’iyat, intizomlilik, o‘ziga va o‘z kuchiga ishonish, o‘zini idora qila bilish, og‘ir-vazmin bo‘lish singari fazilatlarni rivojlantirishga ham harakat qilish kerak. Mana shu sifatlarning hammasi birga qo‘shilib mehnatga bo‘lgan qobiliyatni ta’minlaydi. 
Qiziqishlar, mayllar va qobiliyatlarning kasb tanlashdagi o‘zaro bog‘liqligini quyidagicha tasavvur qilish mumkin (2-shakl). Shunday qilib, har bir kishi aniq faoliyat sohasida o‘z qiziqishlari, mayllari va qobiliyatlarini shakllantirib hamda rivojlantirib, tanlanadigan kasbga yaxshi tayyorgarlik ko‘rib bormog‘i kerak. 

2-shakl

Qiziqish, mayl va qobiliyatlarning kasb tanlashga ta’siri

Kasblarning tiplari. Mehnat predmetiga qarab barcha kasblar beshta tipga bo‘linadi:
[image: ]1. “Odam-tabiat” (P). Bu yerda mehnatning asosiy, yetakchi predmeti – jonli tabiatdir. Bu tipga, quyidagi kasblar kiradi: urug‘shunos, meva-sabzavotshunos, davlat urug‘chilik inspeksiyasi laboranti, master-chorvador, kimyoviy-bakteriologik tahlil laboranti, zootexnik, agronom va b.
[image: ]2. “Odam-texnika” (T). Bunday kasblar tipida mehnatning asosiy yetakchi predmeti – texnika obektlari (mashinalar, mexanizmlar, kompyuterlar va boshqa shunga o‘xshashlar), materiallar, energiya turlaridan iborat bo‘ladi. Jonsiz tabiat obektlari (Yer osti boyliklari, tuproq, suv, o‘rmon va qishloq xo‘jaligi mahsulotlari) ham ko‘p jihatdan shularga o‘xshagan bo‘ladi. Bu tipga, quyidagi kasblar kiradi: avtobus haydovchisi, kran mashinisti, dasturchi, robototexnik, injener-texnolog va b.
[image: ]3. “Odam-odam” (Ch). Bu yerda asosiy mehnat predmeti – odamlardir. Mazkur mehnat sohasida mayllar, qiziqishlar qay darajada ekanini aniqlashda o‘quv predmetlaridan tashqari, siz shaxsan o‘zingiz jamoat ishlarida, jamoada o‘tkaziladigan tadbirlarni tashkil etishda ishtirok etib orttirgan tajribangiz ham yordam beradi. Mazkur tipga kiradigan kasblarni quyidagicha ajratib ko‘rsatish mumkin: maktabgacha tarbiya muassasasi tarbiyachisi, ishlab chiqarish ta‘limi masteri, o‘qituvchi dispetcheri, ishlab chiqarishni tashkil etish bo‘yicha injener iqtisodchi, ekskursovod, sotuvchi, feldsher, shifokor (vrach) va b.
[image: ]4. “Odam-belgili tizim” (Z). Kasblarning bu tipida shartli belgilar, raqamlar, kodlar, tabiiy yoki sun’iy tillar asosiy yetakchi mehnat predmeti hisoblanadi. Hozirgi zamon kishisi belgilar va belgi tizimlari dunyosida – tekstlar, chizmalar, sxemalar, kartalar, jadvallar, formulalar, yo‘l belgilari ichida yashaydi. Binobarin, bularning hammasini biladigan tegishli mutaxassislar ham zarur. Masalan, tarjimon, nazoratchi, g‘aznachi, dasturchi, hisobchi, topograf, injener va b. 
[image: ]5. “Odam-badiiy obraz” (X). Kasblarning bu tipida badiiy obrazlar, ularning tuzilish usullari yetakchi mehnat predmeti hisoblanadi. Bu yerda quyidagi kasblarni ajratib ko‘rsatish mumkin: duradgor, toshga o‘yib gul soluvchi, yoritish elektrotexnigi (teatrda), poyabzal konstruktor-modeleri, grafik-rassom, bastakor, teatr artisti, estrada artisti va b. 
Kasblarning turkumlari. Mehnatning maqsadiga qarab kasblarni uch turkumga ajratib ko’rsatish mumkin.
1. Gnostik kasblar (G). Bu kasblarning nomi lotincha “gnozis” – bilim, bilish degan ma’noni anglatuvchi so‘zdan olingan. Agar siz aqliy mehnat (ya’ni bilib olish, gnostik mehnat) bilan faqat ish stolida, xonada shug‘ullanish mumkin deb o‘zingizga odat bo‘lib qolgan tarzda oylaydigan bo‘lsangiz, u holda bunday fikrdan voz kechishga to‘g‘ri keladi. Bilish, o‘rganish mehnati bilan bog‘liq bo‘lgan ko‘pgina kasblar mavjud bo‘lib, ular bilan bevosita moddiy ishlab chiqarish jarayonida shug‘ullanishga to‘g‘ri keladi. Masalan, nazoratchilar, sortga ajratuvchilar, pirometristlar ana shunday kasbdagi kishilardir.
2. O‘zgartiruvchi kasblar (P). Juda ko‘p kasblar mehnat predmetlarini o‘zgartirish bilan bog‘liq bo‘ladi.
Odamning o‘zgartiruvchi faoliyati faqat buyumlargagina qaratilib qolmay, shu bilan birga energiya turlariga, axborotlarga, jarayonlarga, ijtimoiy hayotning tuzilishiga qaratilgan bo‘lishi ham mumkin. Bunga faqat birgina misol keltiramiz. Yetakchi o‘quvchilarni uyushtirdi va ular ko‘chat o‘tqazishda faol ishtirok etdilar. Mana shu misolda faqat tabiatning o‘zgarganligi to‘g‘risida gapirish kifoya qilmaydi. Bu yerda eng muhimi bolalarning mehnatga, bir-birlariga bo‘lgan munosabatlari o‘zgaradi va hokazo.
3. Tadqiqotchilik kasblari (I). Mazkur turkumning nomi izoh berishni talab qiladi. Bu nomga qarab, mazkur kasb qidiruv ishlari bilan (masalan, geologik qidiruv ishlari bilan) yoki ilmiy tadqiqotlar bilan, albatta, bog‘liq kasb bo‘lsa kerak, deb o‘ylamaslik kerak. Bu yerda o‘zgartiruvchi turkumga yaqin bo‘lgan kasblar to‘g‘risida gap boradi.
Mazkur turkumdagi kasbda qilinadigan mehnatning maqsadi – qandaydir bir noma’lum narsani, buning ustiga ko‘pincha cheklangan bir vaqt sharoitida qidirishdan iborat bo‘ladi.
Kasblarning bo‘limlari. Mehnat vositalariga qarab kasblar bo‘limlarga bo‘linadi.
1. Qo’l mehnatidan foydalanish bilan bog‘liq bo‘lgan kasblar (R). Mazkur kasbda ishlovchi kishilar qo‘l mehnatidan va mexanizatsiyalashtirilgan mehnat qurollaridan foydalanadilar. Masalan, otvyortka, skalpel (jarrohlik pichog‘i), shtixel (yog‘ochga yoki metallga o‘yib gul solish asbobi), reysfeder, tortsovka (bo‘yoqchilar cho‘tkasining bir xili), elektr drel, buyoq purkagich, pnevmatik otboyka bolg‘asi va hokazolar ana shunday ish quroli hisoblanadi.
2. Qo‘lda boshqariladigan mashinalardan foydalanish bilan bog‘liq bo‘lgan kasblar (M). Boshqacha qilib aytganda, ularni ham mashinada, ham qo‘lda ish bajariladigan kasblar deyish mumkin – tokar, frezerchi, kran mashinisti, keng profildagi traktorchi-mashinist, elektrovoz mashinisti va boshqalar ana shunday ham qo‘l mehnati, ham mashinadan foydalaniladigan kasblar qatoriga kiradi. Bunday kasblarda ishlaydigan kishilardan faqat texnologik bilimlarga ega bo‘lish talab qilinmasdan, shu bilan birga ulardan qo‘l mehnati malakasiga ega bo‘lish ham talab qilinadi.
3. Avtomatlashtirilgan va avtomatik sistemalardan, apparatlardan foydalanish bilan borliq bo‘lgan kasblar (A). Avtomatlashtirish darajasiga qarab ishlayotgan kishining zimmasiga har xil vazifa tushishi mumkin. Bu vazifa umuman agregatni va uning ta`miri bilan bog‘lik bo‘lgan ishlarni boshqarishdan tortib o‘sha agregat ishini kuzatib turish va agar zarurat tug‘ilsa, kerakli mutaxassisni chaqirishgacha bo‘lgan ishlarni o‘z ichiga oladi. Mazkur kasb bo‘limining vakillari prokat stanining operatori, energosistema dispetcheri, kimyo ishlab chiqarishi apparatchisi, avtomatik liniyalar operatori, po‘lat quyuvchi va boshqalardir.
4. Funktsional vositalar, mehnat qurollari ko‘proq talab qilinadigan kasblar (F). Bu yerda odam xulq-atvoridagi funktsional vositalar va uning nutqidagi ana shunday vositalar, ya’ni imo-ishoralar, tovushlar, so‘zlar, jumlalarning talaffuz qilinishi, ma’no tashuvchi va emotsional intonatsiyalar, pauzalar, yuz mimikasi mehnat quroli rolini bajaradi. Bu bo‘limga: o‘qituvchi, tarbiyachi, san’atkor, aktyor, xor yoki orkestr dirijyori singari kasblar kiradi.
Odam organizmi ham funktsional vosita rolini bajarishi mumkin (balet artisti; sport pedagog-murabbiyi, ashulachi, tsirk akrobati).
Mana shu kasblarni egallagan kishilar uchun o‘z xotirasida juda ko‘p qoidalarni, ma’lumotlarni saqlab qolish qobiliyati, o‘z-o‘zini nazorat qilish va o‘z-o‘zini boshqarish qobiliyati xarakterli bo‘ladi.
[bookmark: _Hlk187001894]Kasblarning guruhlari. Nihoyat, piramidaning oxiridan oldingi qavati – mehnat sharoitlari bo‘yicha kasblar klassifikatsiyasiga to‘xtalib o‘tamiz. Kasblar to‘rtta guruhga bo‘linadi:
1. Odatdagi (“maishiy”) mikroiqlim sharoitidagi mehnat (B). Hisobchi, iqtisodchi, chizmachi, o‘qituvchi va boshqalarni mana shu kasb gruppasiga kiritish mumkin.
2. Harorat, namlik keskin o‘zgarib turuvchi ochiq havoda ishlash bilan bog‘liq bo‘lgan mehnat (O). Quyidagi kasblar bunga misol bo‘la oladi: quruvchi, o‘t o‘chiruvchi, sug‘oruvchi va boshqalar.
3. Odatdan tashqari mehnat: yer ostida, suv ostida, balandlikda, havoda, qaynoq sexlarda, sog‘liq uchun muqarrar zararli ta’siri bo‘lgan tsexlarda ishlash (N). Bunday kasbga misollar: uchuvchi, shaxtyor, g‘avvos va hokazo.
4. Odamlarning sog‘ligi, hayoti uchun, katta-katta jamoat boyliklari, moddiy ne’matlar uchun oshirilgan ma’naviy mas’uliyat bilan bog‘liq bo‘lgan mehnat (M). O‘qituvchi, shifokor, militsiya noziri, texnika xavfsizligi muxandisi va boshqa kasblarni mana shu mehnat guruhiga kiritish mumkin. 
Kasb tanlash formulasi. Piramidaning to‘rtta-qavati to‘ldirilgan, beshinchisi hozircha bo‘sh qoldirilgan. Bu yerga siz o‘zingiz tanlagan kasbning bir necha harfdan iborat bo‘lgan formulasi shartli belgisini yozib qoyishingiz kerak. Bu harflar siz yoqtirgan kasbning tipiga, turkumiga, bo‘limiga, guruhiga muvofiq keladi.
Masalan, siz o‘simliklar bilan ish olib borishni xohlaysiz, deylik. Siz qo‘l mehnatini yengillashtiradigan ish qurollaridan foydalanib faol ravishda o‘zgartiruvchilik faoliyati bilan mashg‘ul bo‘lasiz. Lekin bunda o‘z mehnatingiz kundalik, oddiy, maishiy sharoitlarga yaqin bo‘lgan bir vaziyatda kechishini istaysiz. Bunday vaqtda siz tanlagan kasbning formulasi shunday bo‘ladi: PPRB (“Odam-tabiat” tipidagi kasb, o‘zgartiruvchi kasblar guruhidan, qo‘l mehnati ishlatiladigan kasblardan, mehnat sharoiti – maishiy). Mana shu yo‘nalishda olib borilgan aniq maqsadni ko‘zlovchi izlanishlar mashg‘ulotning konkret turini topishga yordam beradi: masalan, ushbu formulaga tevarak-atrofdagi iqlimdan himoya qilingan tuproq sharoitida (teplitsa xo‘jaligida) ishlovchi meva-sabzavotchi (gulchi) kasbi to‘g‘ri keladi.
Siz endi yaxshi bilasizki, har qanday kasbni muayyan klassifikatsiya to‘riga faqat shartli ravishdagina kiritish mumkin. Amalda esa bir kasbning o‘sha klassifikatsiyaning bir necha turiga tegishli ekanligini ko‘rsatuvchi misollar juda ko‘p. Axir, bir tipga mansub bo‘lgan har qanday kasbda albatta, boshqa kasbga xos bo‘lgan belgilar ham uchraydi. Hamma gap shundaki, mana shu o‘xshash jihatlarning qaysilari asosiy belgilar-u, qaysi biri ikkinchi rejaga olinishini, lekin baribir muhim belgi bo‘lib qolishini aniqlab olish kerak. Shularning hammasini formulada hisobga olish mumkin. Buning uchun unga qo‘shimcha harfli indekslar kiritish lozim. Masalan, o‘quvchi o‘zi xohlagan bo‘lg‘usi kasbida P va X tipiga xos belgilar bo‘lishini istaydi, deylik (bunda PX deb belgilanadi). Bunda o‘quvchiga yoqadigan kasblarning biri gulchilik-dekoratorlik bo‘lib chiqadi.
Shunday ham bo‘lishi mumkinki, hosil qilingan formulaga hozircha hech bir kasb to‘g‘ri kelmaydi, ya’ni hali hayotda bunday kasbning o‘zi yo‘q. U holda formulani boshqatdan tuzishga to‘g‘ri keladi, uni real hayotga yaqinlashtiriladi. Bunday qilinayotgan vaqtda kasb tanlashga: “kerak, qo‘limdan keladi, xohlayman” degan shior asos qilib olinmog‘i kerak.
Bugungi kunda texnologiya va muhandislik sohalari jamiyat rivojlanishida yetakchi o‘rin tutmoqda. Shu sababli zamonaviy ta’lim quyidagi yo‘nalishlarga e‘tibor qaratishi zarur:
1.Texnologiya va muhandislik
· Muhandislikning asosiy yo‘nalishlari: O‘quvchilarga qurilish, energetika, mexanika, elektronika va axborot texnologiyalari sohalarida mavjud kasblar haqida ma’lumot berish kerak.
· Texnologiyalarni o‘rganish: Robototexnika, sun‘iy intellekt, avtomatlashtirish kabi texnologiyalar bo‘yicha amaliy mashg‘ulotlar tashkil qilish.
2 Fan va tadqiqotlar
· Ilmiy izlanishlar: O‘quvchilarni fundamental fanlar – matematika, fizika, kimyo va biologiya bilan tanishtirish. Bu sohalar ko‘plab kasblar uchun asos bo‘lib xizmat qiladi.
· Ilm-fan asoslari: Fanlarni amaliyot bilan bog‘lash orqali laboratoriya tajribalari va loyihalar orqali o‘quvchilarda qiziqish uyg‘otish.
3 Ishlab chiqarish jarayonlari
· Ishlab chiqarishning asosiy bosqichlari: Rejalashtirish, resurslarni boshqarish, mahsulotni yaratish, sifat nazorati va marketing kabi jarayonlar bilan tanishtirish.
· Amaliy tajribalar: O‘quvchilarni zavod va fabrikalarga ekskursiya tashkil qilish orqali ishlab chiqarish jarayonlari bilan yaqindan tanishtirish.
4 Zamonaviy ta’lim usullari
· STEM ta’limi: Ilm-fan (Science), texnologiya (Technology), muhandislik (Engineering) va matematika (Mathematics) sohalarini integratsiyalashgan holda o‘qitish. Bu usul o‘quvchilarning muammolarni hal qilish ko‘nikmalarini rivojlantiradi.
· Loyiha asosida o‘qitish: O‘quvchilarni real hayotdagi muammolarni hal qilish uchun loyihalarda ishtirok etishga jalb qilish.
· Virtual laboratoriyalar va simulyatsiyalar: O‘quvchilarni turli fan va texnologiyalar bilan masofadan tanishtirish uchun interaktiv vositalardan foydalanish.
Zamonaviy ta’lim jarayonida o‘quvchilarni texnologiya, muhandislik, fan va ishlab chiqarish sohalariga qiziqishini oshirish muhim ahamiyatga ega. Bu orqali yosh avlod kelajakda jamiyatni rivojlantirish uchun muhim kasb va ko‘nikmalarga ega bo‘lishi mumkin. Ta’lim jarayonida qiziqarli va interaktiv usullardan foydalanish bu maqsadga erishishda yordam beradi.


2-amaliy mashg‘ulot. Kasbiy qiziqishni aniqlash
Ishning maqsadi. Kasbiy qiziqishni aniqlashdan iborat.
1-vazifa. Quyida berilgan qiziqishlar xaritasini o‘qib chiqish, kasbiy qiziqish va imkoniyatlarni aniqlash.
2-vazifa. Qiziqishlar xaritasi. Anketa savollariga quyidagi tartibda javob bering. Agar sizga berilgan savolni mazmuni ma’qul bo‘lsa o‘sha raqamni oldiga “+”,ma’qul bo‘lmasa “-”, ikkilanayotgan bo‘lsangiz “0” arifmetik belgilarni qo‘yib chiqing.
Natijalarni tahlil etish.
Javoblar varaqasidagi 13 ta ustun – bu kasbiy faoliyatni 13 ta soha yo‘nalishlariga (1-ustun: fizika va matematika, 2-ustun: kimyo, 3-ustun: elektronika va radiotexnika, 4-ustun: mexanika va konstruktorlik, 5-ustun: geografiya-geologiya, 6-ustun: biologiya, 7-ustun: fiziologiya, 8-ustun: tarix va siyosat, 9-ustun: pedagogika, 10-ustun: tibbiyot, 11-ustun: uy-ro‘zg‘orishlari, 
12-ustun: san’at, 13-ustun: sport) bо‘lgan qiziqishlarni belgilaydi. Anketa savollar oldiga qо‘yib chiqilgan “+”, “-” va “0” arifmetik ishoralari “Javoblar varaqasida” hisoblab chiqiladi. 
Savollar vertikal ustunlar bо‘yicha shunday holatda guruhlashtirilganki, ular Sizga ushbu sohalarda o‘z qiziqishlaringizni sinab ko‘rish xohishi hamda chuqqur qiziqtirgan sohalarga nisbatan intilish bor yoki yo‘qligini anglab olish imkoniyatini beradi. 



ILOVA
	+/-
	T/r
	Siz yoqtirasizmi yoki xohlarmidingiz?
	+/-
	T/r
	Siz yoqtirasizmi yoki xohlarmidingiz?

	
	1.
	Qiziqarli fizika, qiziqarli matematika xaqidagi adabiyotlarni o‘qishni.
	
	40.
	Fizika va matematikadan qo‘shimcha darslarda qatnashishni.

	
	2.
	Kimyoviy kashfiyotlar haqida o‘qishni.
	
	41.
	Kimyoviy birikmalarni tayyorlash, tajribalar o‘tkazishni.

	
	3.
	Elektr uskunalarni tuzilishini aniqlashni.
	
	42.
	Kompyutarlarni ta’mirlashni.

	
	4.
	Texnik jurnallarni o‘qishni.
	
	43.
	Robot, avtomobil, kema va samolyotlarni modellarini tayyorlashni.

	
	5.
	Turli davlatlardagi insonlar hayoti haqida bilimga ega bo‘lishni.
	
	44.
	Geologik va geografik ekspeditsiyalarda ishtirok etishni.

	
	6.
	O‘simlik va hayvonot dunyosi bilan tanishishni.
	
	45.
	Tirik tabiatni kuzatishni.

	
	7.
	Jahon adabiyoti asarlarini o‘qishni.
	
	46.
	Chet tillarni o‘rganishni.

	
	8.
	Davlatimizdagi va dunyodagi siyosiy  yangiliklari haqida suhbatlashishni.
	
	47.
	Tarixiy mavzuda ma’ruza bilan chiqishni.

	
	9.
	Maktab hayoti haqidagi adabiyotlarni o‘qishni.
	
	48.
	Maktabning umumiy  tadbirlarini uyushtirishda ishtirok etishni.

	
	10.
	Tibbiyot xodimlari ishi bilan tanishishni.
	
	49.
	Bolalarni parvarish qilishni.

	
	11.
	Uy, maktab, sinf xonasini shinam holatda bo‘lishini.
	
	50.
	Turli xil xaridlar qilishni.

	
	12.
	Teatr, muzey, ko‘rgazmalarga borishni.
	
	51.
	Odamlar bilan san’at haqida suhbatlashishni.

	
	13.
	Urush va jang haqidagi adabiyotlarni o‘qishni.
	
	52.
	Sport to‘garaklarida qatnashishni.

	
	14.
	Fizika va matematika borasidagi kashfiyotlar haqida o‘qishni.
	
	53.
	Fizika va matematika fanlari olimpiadalarida ishtirok etishni.

	
	15.
	Kimyo fanidan berilgan vazifalarni bajarishni.
	
	54.
	Kimyodan masala yechishni.

	
	16.
	Uydagi elektr jihozlarni tuzatishni.
	
	55.
	O‘lchagich asboblari bilan ish bajarishni.

	
	17.
	Texnik ko‘rgazmalarga borishni, texnika yangiliklari bilan tanishishni.
	
	56.
	Mexanikaga doir ish bajarishni.

	
	18.
	Tabiat bilan tanishishni.
	
	57.
	Geologiya va geografiya xaritalarini tahlil qilishni.

	
	19.
	Zoologiya, botanika, biologiya fanini o‘rganishni.
	
	58.
	Biologiya fanidan tajribalar o‘tkazishni.

	
	20.
	Adabiyotdan tanqidiy maqolalarni o‘qishni.
	
	59.
	O‘qigan adabiyotlarni va ko‘rgan filmlarni muhokama qilishni.

	
	21.
	Maktab tashkiliy ishlarida ishtirok etishni.
	
	60.
	Boshqa davlatlarni iqtisodi va siyosatini o‘rganishni.

	
	22.
	Do‘stlarimga uy vazifalarini bajarishda yordam berishni.
	
	61.
	Ta’lim-tarbiyaga doir masalarni muhokama etishni.

	
	23.
	Odamlarni kassalliklar bilan kurashishi haqida ma’lumotlarni o‘qishni.
	
	62.
	Inson organizimini tuzilishini o‘rganishni.

	
	24.
	Tikish ishlari va ovqat tayyorlashni.
	
	63.
	Insonlarga biron bir narsani o‘rgatishni.

	
	25.
	San’at xaqida o‘qishni.
	
	64.
	San’at tarixi bilan tanishishni.

	
	26.
	Maktab hayotida faol ishtirok etishni.
	
	65.
	Turli o‘yinlarda tashkilotchi bo‘lishni.


	
	27.
	Fizikadan tajribalar olib borishni.
	
	66.
	Matematika masalalarini bajarishni.

	
	28.
	Kimyodan tajribalar olib borishni.
	
	67.
	Tabiatdagi kimyoviy jarayonlarni qayd qilishni.

	
	29.
	Radiotexnikaga doir maqolalarni o‘qishni.
	
	68.
	Maishiy texnika vositalarini tuzatishni.

	
	30.
	Mexanizmlarni (soat, velosiped) yig‘ish va ta’mirlashni. 
	
	69.
	Chizmalarni bajarishni.

	
	31.
	Kolleksiyalarni yig‘ishni.
	
	70.
	Yer maydonini  topografik syomkasini amalga oshirishni.

	
	32.
	Bog‘da, tamorqada ishlashni.
	
	71.
	Hayvonlarni parvarish qilishni.

	
	33.
	O‘z fikrimni yozma bayon etishni.
	
	72.
	Adabiyot fani bo‘yicha ma’ruza qilishni.

	
	34.
	Tarixiy adabiyotlarni o‘qishni.
	
	73.
	Yurtimiz tarixi bilan  tanishishni.

	
	35.
	Bolalarga ertak aytib berish va ular bilan o‘ynashni.
	
	74.
	Kichik yoshdagi maktab bolalariga tushuncha berishni.

	
	36.
	Kasallarni parvarish qilishni.
	
	75.
	Turli xil kasalliklarni kelib chiqish sabablarini o‘rganishni.

	
	37.
	Uy yumushlarida yordam berishni.
	
	76.
	Turli xil insonlar bilan tanishib muloqat qilishni.

	
	38.
	Konsert va ko‘rgazmalarda faol ishtirok etishni.
	
	77.
	Teatrlarga borishni va musiqiy dasturlarda ishtirok etishni.

	
	39.
	Xarbiy-sport o‘yinlarida ishtirok etishni.
	
	78.
	Kun tartibiga rioya qilishni.

